Jørn Pedersen (S), 2000-04-27:
Jeg vil starte med hr. Frank Aaen.
Nu har vi jo snakket lidt om aktivering.
Men det er heller ikke det, der er ærindet i dag, og det forstod jeg godt.
De regler er altså nu engang aftalt, som de er, men er det nødvendigt at kigge på dem, så har vi aldrig nogen sinde afvist det, slet ikke.
Som jeg også sagde, er vi optaget af, at folk har rimelige vilkår.
Selvfølgelig er vi da det.
Så vil jeg godt sige noget, hvor jeg kan være lidt mere konkret, nemlig i forhold til fru Annie Lunde Hansens og fru Inge Refshauges spørgsmål om, hvordan vi får fat i de unge.
Jeg tror, at det er helt afgørende, at vi sørger for, at man har et bedre arbejdsmiljø, når man arbejder med de ting.
Lønnen
vil jeg ikke kommentere, for det er ligesom ikke vores opgave her at lave lønforhandlinger, men jeg tror da, at hvis man er en gruppe, der er efterspørgsel på, så er det jo ikke ukendt andre steder, at man så også har nemmere ved at få en højere løn.
Så jeg tror faktisk, at den gruppe her står ret stærkt i den kommende tid, uden at jeg skal kommentere, om det er det, der skal til.
Men jeg tror, det er fuldstændig afgørende, at vi kan sige: Det område her skal være et højere statusområde, når det drejer sig om arbejdet, end det er i dag, for hvis man har en fornemmelse af, at man risikerer at blive slidt op, får et dårligt helbred, at lønnen ikke er særlig stor, og hvis man så oven i købet kan sige, at man måske heller ikke altid får den store anerkendelse for, hvad man laver, fordi man ikke kan nå det, så er det for mig at se meget logisk, at store grupper så vælger noget andet, selv om de måske godt kunne tænke sig at komme ind i det område her. Så vil jeg godt sige om dem, fru Inge Refshauge spørger om helt konkret, nemlig de lidt mere modne, at jo, der blev i forbindelse med sidste finanslov lavet en aftale om servicejob.
De har ikke sådan oplevet den store succes indtil nu af gode grunde, tror jeg, fordi det simpelt hen ikke har været muligt for kommunerne at få dem ind i deres planlægning sidste år.
Dér kom de for sent.
Men jeg tror faktisk, at det vil give noget, når vi nu når næste budgetlægning ude i kommunerne, for det er jo netop et forsøg på at få fat i nogle af de lidt mere modne, som måske godt kunne tænke sig at bruge nogle år inden for det område her.
Jeg mener, at vi skal være uhyre kreative for at skaffe de mennesker, vi får brug for.
Det er et meget, meget stort problem, og der skal ingen gode ideer i hvert tilfælde været uprøvede.
Jeg vil starte med hr. Ebbe Kalnæs og sige, at det bliver meget svært at sige noget præcist om, hvad der skal ske med de kommunale forhandlinger i juni.
Det havde hr. Kalnæs nok også regnet med var svaret. Så vil jeg sige til fru Jette Gottlieb, at vi er jo enige i beskrivelsen af, at der er nogle ting, der gør, at det er svært at fastholde et personale og skaffe et personale til dette område.
Men jeg synes jo, fru Grete Schødts har meget ret i sine betragtninger om, at problemet er ikke primært omkring optag og søgning, men at folk flygter fra det område her.
Mange når aldrig nogen sinde at komme i gang eller finde ud af det undervejs.
Så vi har altså virkelig nogle problemer, og jeg vil sige, at det er nogle fælles problemer, vi har, og derfor tror jeg, vi bliver nødt til helt seriøst at se på, hvordan man uddanner personale til det område her.
Er vi sikre på, at vi gør det rigtige?
Skal vi måske til at gøre det anderledes?
Det synes jeg også vi skal være åbne over for.
Og så vil jeg gerne sige til fru Annie Lunde Hansen, at naturligvis husker vi, hvad vi har sagt.
For vi kan se - og det ved vi, sådan bliver det - at vi får en udvikling, hvor der bliver flere af de ældste i vores samfund, og vi kan samtidig se, at i hvert fald i en årrække har vi nogle små årgange til at tage over. Så der vil blive enorm kamp om den arbejdskraft, de unge repræsenterer, og der kan jeg være bange for, at netop det område her kan blive en taber, hvis vi ikke tænker os godt om og gør det attraktivt at komme inden for det område her.
Så dér synes jeg vi har en bred, fælles interesse for, at vi må gøre, hvad vi kan, både på uddannelsesområdet og, som fru Jette Gottlieb var inde på, på miljøområdet.
Det er uhyre vigtigt, men vi må altså også animere kommunerne til at tilrettelægge arbejdet på en måde, så det bliver attraktivt at være der. Det er givetvis ikke at hænge i en klokkestreng, for nu at bruge det udtryk.
Det er givetvis også noget med større medindflydelse på det, der foregår.
Men altså det synes jeg ligesom er en diskussion, man må tage ude i kommunerne på stedet, fordi det er man bedst til at gøre dér.
Men jeg tror, det skal indgå i overvejelserne, hvis vi skal gøre det her til et attraktivt område, så vi kan sikre os, at når også nogle af os, der er til stede her, får behov for hjælp og pleje, at så er der nogle til at tage sig af opgaven.